CELEX: 62016TN0050
Language: lt
Date: 2016-02-03 00:00:00
Title: Byla T-50/16: 2016 m. vasario 3 d. pareikštas ieškinys byloje Vengrija/Komisija

25.4.2016   
            
            
               LT
            
            
               Europos Sąjungos oficialusis leidinys
            
            
               C 145/29
            
         2016 m. vasario 3 d. pareikštas ieškinys byloje Vengrija/Komisija
   
   (Byla T-50/16)
   (2016/C 145/36)
   Proceso kalba: vengrų
   
      Šalys
   
   
      Ieškovė: Vengrija, atstovaujama M. Fehér ir G. Koós
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2015 m. lapkričio 24 d. Europos Komisijos sprendimą įregistruoti Europos piliečių iniciatyvą pavadinimu „Wake Up Europe! Agir pour préserver le projet démocratique européen“;
            
         
               —
            
            
               priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi trimis pagrindais.
   
               1.
            
            
               Pirmuoju ieškinio pagrindu ieškovė teigia, pirma, kad įregistravusi nurodytą piliečių iniciatyvą Komisija pažeidė ESS 11 straipsnio 4 dalį bei Reglamento Nr. 211/2011 (1) 2 straipsnio 1 punktą ir 4 straipsnio 2 dalies b punktą. Anot ieškovės, ESS 7 straipsnyje numatytos procedūros (panašios į įsipareigojimų nevykdymo procedūrą) pradėjimas negali būti laikomas Sutarčių įgyvendinimui būtinu Sąjungos teisės aktu. Antra, ieškovė mano, jog piliečių iniciatyva turi būti siekiama, kad Komisija imtųsi iniciatyvos parengti Sąjungos teisės aktą, kuris būtų išreikštas naujame Sąjungos pozityviosios teisės akte, t. y. teisėkūros akte.
            
         
               2.
            
            
               Kaip antrąjį ieškinio pagrindą, ieškovė nurodo tai, kad savo sprendimu Komisija pažeidė teisę į gerą administravimą, teisinio saugumo ir vienodo vertinimo principus bei pareigą motyvuoti. Šiuo pagrindu ieškovė iš esmės teigia, kad kadangi savo sprendimu Komisija radikaliai nukrypo nuo savo ankstesnės praktikos dėl piliečių iniciatyvų registravimo, dėl tokio nenuspėjamumo ir prieštaringumo ankstesnės iniciatyvos ir galimos būsimos iniciatyvos bus vertinamos skirtingai.
            
         
               3.
            
            
               Nurodydama trečiąjį ieškinio pagrindą ieškovė teigia, kad Komisijos sprendimu pažeistas lojalaus bendradarbiavimo principas, įtvirtintas ESS 4 straipsnio 3 dalyje. Viena vertus, Komisija anksčiau pareiškė, kad nėra prielaidų pradėti ESS 7 straipsnyje numatytą procedūrą prieš Vengriją. Tačiau sprendimas įregistruoti piliečių iniciatyvą galį sudaryti įspūdį, kad Komisija vis dėlto neatmeta šios iniciatyvos pagrįstumo. Kita vertus, paisydama nurodyto principo Komisija turėjo pranešti Vengrijai apie su ja tiesiogiai susijusią piliečių iniciatyvą ir suteikti jai galimybę pateikti pastabas.
            
         
      (1)  2011 m. vasario 16 d. Europos Parlamento ir Tarybos reglamentas (ES) Nr. 211/2011 dėl piliečių iniciatyvos (OL L 65, p. 1; klaidų ištaisymai OL L 330, p. 47 ir OL L 94, 2012, p. 49).